Diari Oficial de la Generalitat Valenciana


Sumari del DOGV 5840, del 02-09-2008 (2008/9781)

Plec de clàusules administratives particulars presentades per Ciudad Circuito, SL, que han de regir en el concurs, mitjançant procediment obert, per a la selecció de l'empresari constructor per a l'execució d'obres d'urbanització del sector Parc Empresarial Circuit de Cheste, del terme municipal de Cheste.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5840

Data del DOGV
:   02-09-2008

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2008/9781


Data del document
:   24-07-2008

Organisme emissor
:   Ciudad Circuito, SL

Tipus de document
:   Concurs

Descriptors 

:   * contracte d'obres
    * urbanització
    * licitació

Plec de clàusules administratives particulars presentades per Ciudad Circuito, SL, que han de regir en el concurs, mitjançant procediment obert, per a la selecció de l'empresari constructor per a l'execució d'obres d'urbanització del sector Parc Empresarial Circuit de Cheste, del terme municipal de Cheste. [2008/9781]  
Primera part. Contingut del contracte. Drets i obligacions dels contractants  
1. Objecte del contracte  
És objecte de la contractació a què es referix este plec de condicions, la selecció de l'empresari constructor que procedirà a l'execució material de les obres d'urbanització del sector Parc Empresarial Circuit de Cheste, conformement al projecte d'urbanització aprovat definitivament pel Ple de l'Ajuntament de Cheste en sessió de 29 de maig de 2008, sense perjuí de les variants que pogueren introduir-s'hi amb motiu de les millores proposades en fase de concurs.  
D'acord amb això este plec de clàusules administratives particulars prevaldrà sobre qualsevol determinació del projecte d'urbanització redactat per la mercantil Indecas, SL, que puga resultar contradictòria amb este.  
Este contracte s'adjudicarà pel procediment obert per mitjà de concurs, previst i regulat en este plec de clàusules particularment i supletòriament, pels articles 122 a 131, 134 a 138, 141 a 145 de la Llei 30/2007, de 30 d'octubre, de Contractes del Sector Públic, així com per la LUV i el ROGTU.  
De conformitat amb l'article 115.1.a de la Llei de Contractes del Sector Públic, el projecte tindrà caràcter contractual que també s'atribuïx als plecs de clàusules i prescripcions tècniques, amb els documents que els integren.  
Els licitadors oferiran proposició necessàriament a la totalitat de l'objecte del contracte.  
2. Règim jurídic. Dret aplicable  
El contracte que es regula en estos plecs té el caràcter de civil. No obstant això, resultaran d'aplicació supletòria les normes següents:  
1. Per la Llei 16/2005, de 30 de desembre, Urbanística Valenciana.  
2. Pel Reglament d'Ordenació i Gestió Territorial i Urbanística, aprovat pel Decret 67/2006, de 12 de maig, del Consell.  
3. Per la Llei 30/2007, de 30 d'octubre, de Contractes del Sector Públic.  
4. Pel Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.  
5. Supletòriament per les altres normes de dret administratiu.  
6. Per les normes de dret privat.  
3. Preu del contracte  
Serà preu màxim del contracte per a l'execució de les obres, el de 01.584.749,49 €, de Pressupost d'Execució de Contracta (PEC) IVA exclòs. A tots els efectes, s'entendrà que dins de l'import d'este pressupost es comprén l'execució material, els materials, mà d'obra, acabats, mitjans auxiliars i d'elevació, projecte i mesures de seguretat i salut, neteja dels talls, despeses generals, benefici industrial, etc., així com qualsevol despeses, mitjà o prestació necessària, inherent o complementària per a la correcta execució dels treballs contractats d'acord amb les prescripcions legals, tècniques, contractuals, o a les indicacions de la direcció d'obra durant l'execució de les obres i qualssevol altres que siguen d'aplicació segons les disposicions vigents, i qualsevol classe d'impostos i llicències, tant municipals, provincials i estatals, així com qualsevol altre que es derive del clausurat d'este plec.  
Igualment l'empresari constructor haurà d'obtindre, pel seu compte i abans de l'inici de les obres, tots els permisos pertinents dels organismes competents.  
El contracte s'entendrà convingut a risc i ventura de l'adjudicatari, qui no podrà sol·licitar alteració alguna de les clàusules que s'establixen en este plec de clàusules administratives.   
En este sentit i com a reflex de risc i ventura que assumix l'adjudicatari, s'establix de forma expressa que:   
1. L'adjudicatari assumix, en el mateix concepte, el risc i ventura de l'evolució de les condicions financeres del mercat al llarg de tot el termini d'execució de l'obra.   
2. L'adjudicatari assumix el risc i ventura de l'evolució del preu dels materials i altres elements a utilitzar en l'obra sobre el pressupostat en la seua oferta.   
És a dir, l'adjudicatari es compromet a executar les obres d'urbanització del sector Parc Empresarial Circuit de Cheste amb el pressupost tancat i sense que pertoque, per cap motiu, la revisió de preus.  
Atés que s'admet la possibilitat d'introduir variants o millores en el projecte d'obres que poden repercutir sobre el preu final, les dites variants o millores no podran suposar, en cap cas, un augment en el preu de licitació fixat.  
4. Duració del contracte i termini d'execució  
El termini màxim d'execució de les obres d'urbanització serà el de 18 mesos, computables des del mateix moment de la comprovació del replantejament de les obres, d'acord amb el que disposa l'article 212 de la Llei de Contractes del Sector Públic, tal com s'establix en la proposició aprovada per l'Ajuntament de Cheste.  
Igualment l'inici de les obres haurà de tindre lloc dins dels tres mesos següents al moment en què l'agent urbanitzador tinga la disponibilitat dels terrenys necessaris per a escometre-les, comptadors des de la fermesa en via administrativa de l'aprovació del projecte de reparcel·lació com s'establix en la referida proposició. La comprovació del replantejament de les obres s'efectuarà en presència de les parts interessades, de conformitat amb l'article 212 LCSP.  
Amb caràcter previ a la data de l'acta de comprovació del replantejament, i una vegada obtinguda la corresponent autorització per part de l'Ajuntament, l'urbanitzador podrà requerir a l'empresari constructor seleccionat perquè inicie les obres d'urbanització sobre els terrenys en què es tinga disponibilitat.  
L'execució d'esta fase de les obres no es tindrà en consideració a l'efecte del còmput del termini màxim indicat anteriorment per a l'execució de les obres.  
5. Pagament del preu i certificacions d'obra  
De conformitat amb el que disposa la LUV i el ROGTU, el finançament de les obres correspon únicament i exclusivament a Ciudad Circuito, SL, en qualitat d'urbanitzador legal dels terrenys, que procedirà al seu reembossament a càrrec dels propietaris de sòl resultant de l'actuació en proporció al seu dret, en terrenys o en metàl·lic, d'acord amb les esmentades disposicions normatives i les prescripcions del programa d'actuació integrada aprovat per l'Ajuntament.  
El pagament de les quantitats del preu convingut es farà contra certificacions d'obra expedides pel director d'estes. Es fa saber a l'efecte assenyalat en l'article 67.3.d RLCAP, que els certificats d'obres s'expediran mensualment, i així mateix, de conformitat amb allò que s'ha assenyalat en l'article 67.3.e, no es realitzaran pagaments a compte d'actuacions preparatòries, arreplega de materials i equips de maquinària adscrits a les obres.  
El contractista, prenent com a base els mesuraments de les unitats d'obra executades que es referixen als paràgrafs anteriors i els preus inclosos en la seua oferta, redactarà mensualment el corresponent certificat parcial d'obra valorada en origen, en el qual s'expressarà el percentatge d'execució de les distintes unitats en funció de l'oferta presentada per este.  
A l'efecte de l'elaboració de les certificacions d'obra es tindran en consideració l'estat de mesuraments i la relació de preus unitaris i descompostos que el contractista haurà presentat en la seua oferta tècnica.  
Les unitats d'obra no previstes en el contracte requeriran per a la seua incorporació als certificats d'obra l'autorització del director facultatiu de les obres, i en cap cas podran suposar l'increment del preu de licitació de les obres.  
Una vegada redactat el certificat parcial d'obra, ratificat per la direcció facultativa, que tindrà lloc en el termini màxim de 10 dies comptadors des del seu lliurament a este, es remetrà a l'Ajuntament de Cheste perquè l'aprove.  
En cas que hi haja errors en el valor del certificat no superiors o inferiors al 10% del valor del certificat del mes, estos s'esmenaran en el certificat següent.  
Si després d'un mesurament apareguera algun vici ocult en algun element, i este vici no estiguera esmenat en el següent certificat, esta unitat figurarà en este certificat com no acabada, així com en tots els certificats que calguen per a acabar-la, amb els consegüents efectes negatius en l'import del mes que s'ha de pagar.  
El contractista, juntament amb el document que servisca per a autoritzar el pagament de les distintes porcions del preu, haurà de presentar davant de l'urbanitzador, juntament amb la factura que servisca per a autoritzar el pagament, certificats expedits per l'Agència Tributària i per la conselleria de la Generalitat Valenciana competent en matèria d'Hisenda, que acrediten que es troba al corrent en el compliment de les seues obligacions tributàries, expedits als efectes específics de l'article 43.1.f, segon paràgraf, de la Llei General Tributària i durant els 12 mesos anteriors al pagament de cada factura corresponent a l'objecte del contracte. Sense els certificats esmentats no es pagarà el preu del contracte.  
Els certificats tindran el concepte de pagaments a compte i no suposaran en cap cas recepció de les distintes parts d'obra certificada,  
L'Ajuntament en compliment de l'article 163.2 LUV haurà d'aprovar les quotes d'urbanització en el termini d'un mes des de la presentació per l'urbanitzador del certificat parcial d'obra corresponent. Transcorregut el termini sense l'aprovació, esta es considerarà aprovada per silenci administratiu.  
6. Execució del contracte  
6.1. Risc i ventura. L'execució del contracte s'entén a risc i ventura del contractista, de conformitat amb allò que s'ha assenyalat en l'article 199 de la LCSP, sense perjuí del que establix l'article 214 d'este text legal per a casos de força major.  
6.2. Obligacions laborals i socials. L'adjudicatari està obligat al compliment de les disposicions vigents en matèria laboral, de seguretat social i seguretat i salut en el treball, per la qual cosa independentment de l'estudi de seguretat i salut, que siga exigible en el pla corresponent, estarà obligat a disposar les mesures en esta matèria exigida per estes disposicions, i serà a càrrec seu la despesa que això origine.  
Són de compte directe de l'adjudicatari, totes les meritacions de personal, inclosos les assegurances socials, impostos i hores extraordinàries possibles que regulen les disposicions vigent en el moment actual o les que s'aproven durant el període de vigència del contracte.  
El personal adscrit per l'adjudicatari a la prestació objecte del contracte, no tindrà cap relació laboral amb l'Ajuntament de Cheste, depenent exclusivament de l'adjudicatari, el qual tindrà tots els drets i deures inherents a la seua qualitat d'empresari respecte d'aquell.  
6.3. Direcció facultativa de les obres. La direcció facultativa de les obres d'urbanització serà responsabilitat de l'urbanitzador. A este respecte, l'empresari constructor haurà de posar a disposició de la direcció facultativa un cap d'obra amb la qualificació adequada que atenga qualssevol requeriment relacionat amb el funcionament i l'execució de l'obra.  
6.4. Assajos i anàlisi de materials i unitats d'obra. La direcció facultativa ordenarà que es verifiquen els assajos, anàlisis, proves i controls de qualitat externs que resulten pertinents d'acord amb el projecte de construcció, i verificarà que es realitzen els previstos en el pla d'autocontrol de qualitat i en la legislació vigent aplicable.  
L'adjudicatari haurà de formalitzar, a este efecte, el contracte corresponent amb l'empresa acreditada i independent per a fer les anàlisis, proves, controls i assajos que es reflectisquen en la seua proposta tècnica, i les despeses que s'originen seran a compte d'este.  
Les despeses d'assajos i proves que la direcció facultativa considere necessaris, destinats a informació, verificació o comprovació de les unitats d'obra mal executades, seran pagades per l'adjudicatari.  
L'adjudicatari haurà de facilitar les comeses de la direcció facultativa i de les entitats acreditades assessores d'esta, relatius als assajos, proves i controls de qualitat que estimen pertinent, als efectes de les quals proporcionarà els mitjans que siguen necessaris per al seu desenrotllament, com ara mitjans auxiliars, productes, energia i aigua.  
6.5. Recepció i recusació de materials i productes. L'adjudicatari només pot emprar els materials i productes en l'obra previ examen i acceptació per la direcció facultativa en els termes i forma que esta assenyale per al correcte compliment de les condicions convingudes.  
En tot cas, la recepció dels materials i productes per la direcció facultativa no eximix l'adjudicatari de la seua responsabilitat del compliment de les característiques exigides per a estos en el plec de prescripcions tècniques particulars del projecte i la resta de documents d'este.  
De la mateixa manera, la recepció i el rebuig dels materials i productes per la direcció facultativa ha d'efectuar-se en compliment de les característiques exigides per a estos en el plec de prescripcions tècniques particulars del projecte i la resta de documents d'este.  
6.6. Unitats d'obres defectuoses, mal executades o no ajustades al projecte.   
Es consideraran com a unitats d'obra defectuoses, mal executades o no ajustades al projecte d'urbanització, aquelles que no complisquen estrictament les característiques qualitatives i quantitatives definides per a estes en el projecte.   
En el cas de les unitats d'obres defectuoses, la direcció facultativa haurà d'ordenar, durant el curs de l'obra i sempre abans de l'acreditació, les correccions que siguen necessàries, sempre que estes siguen factibles sense alterar les condicions estructurals, funcionals o estètiques i sense que afecten desfavorablement altres unitats d'obra, o bé les substitucions, demolicions i reconstruccions que siguen necessàries. Serà a compte de l'adjudicatari el cost corresponent i sense que això supose una ampliació del termini contractual.  
La direcció facultativa ordenarà totes les operacions o accions que considere precises per a comprovar l'existència de mala execució o defectes.   
Si la direcció facultativa tinguera fundades raons per a creure en l'existència de vicis ocults de construcció imputables a l'execució de les obres, ordenarà efectuar en qualsevol moment, les anàlisis, proves o assajos, destructius o no, que crega necessaris per a reconéixer els treballs que supose defectuosos.  
6.7. Subcontractistes.  
L'empresari constructor no podrà subcontractar globalment la totalitat de l'obra, però sí les parts d'esta que considere oportunes així com triar a subministradors, oficis i instal·ladors; no obstant això, l'urbanitzador i la direcció facultativa podran vetar justificadament els que consideren, notificant-ho per escrit a l'empresari constructor, sense que això done lloc a la suspensió dels treballs o pròrrogues dels terminis d'execució. Per esta raó, abans de contractar en ferm amb subcontractistes, instal·ladors i subministradors, haurà de comunicar a l'urbanitzador i la direcció facultativa el nom de la persona o entitat amb qui pretén contractar, a fi de comptar amb l'aprovació prèvia d'estos i evitar resoldre a costa seua el contracte, si és vetat després de subscrit.  
La subcontractació no allibera en cap cas l'empresari constructor de la seua plena responsabilitat davant de l'urbanitzador.  
Tot subcontractista, proveïdor i tercers en general, estaran lligats jurídicament i econòmicament únicament i exclusivament amb l'empresari constructor, que respondrà d'estos en tot allò que fa a la seua participació en l'obra. Correspon a l'empresari constructor adoptar les mesures necessàries perquè els tercers a ell vinculats complisquen les seues obligacions laborals i de seguretat social respecte al personal a càrrec seu, incloses les que resulten del pla de seguretat i salut aplicable a l'obra.  
7. Variacions en l'execució de l'obra i control de qualitat  
Tota variació en l'execució de l'obra, siga quina siga la seua quantia i naturalesa i sempre que comporte augment o disminució de l'import de la quantitat d'adjudicació, haurà de ser proposta pel tècnic director de l'obra, amb assenyalament clar de la traducció econòmica o conseqüències del dit augment o disminució, i aprovat pel contractista, bé directament, o bé per mitjà de l'expedient corresponent de preus contradictoris, i s'haurà de seguir-se el procediment establit en l'article 217 de la LCSP.  
Quant al control de qualitat, en qualsevol moment, l'urbanitzador a proposta del tècnic director de l'obra, podrà disposar la verificació del control de qualitat de l'obra, bé directament per mitjà de proves i anàlisis ordinàries, o si és el cas, contractant amb una empresa especialitzada el control de qualitat del total o part de l'obra, en tots els seus aspectes i en el més sentit ampli. Les despeses que s'originen en el dit control seran de compte i càrrec del contractista en la mesura que no excedisquen l'1% de l'import de la rematada. En el que excedisca i fins el 3% del total, serà pagat a mitges entre el contractista i l'urbanitzador.  
8. Obligacions de complir la legislació de seguretat social, accidents de treball i protectora de la indústria nacional  
El contractista està expressament obligat a complir tota la legislació vigent respecte de la seguretat social i accidents de treball de tot el personal, de qualsevol classe i categoria professional, que en qualsevol moment tinga prestant servici en l'obra, per la qual cosa amb independència que hi haja estudi de seguretat i salut, i siga exigible el pla corresponent, vindrà obligat a disposar les mesures en esta matèria exigida per tals disposicions, sent a càrrec seu la despesa que això origine.  
Igualment està obligat el contractista a complir totes les disposicions concernents a la protecció de la indústria nacional.  
9. Despeses de materials i havers del personal  
Són sempre de compte i càrrec del contractista l'import de tots els materials de qualsevol classe i naturalesa que invertisca en l'obra, del pagament dels quals respondrà als proveïdors amb el seu patrimoni. Igualment seran del seu compte i càrrec els jornals i havers de qualsevol classe del personal empleat en l'obra, siga quina siga la seua funció i categoria professional, inclosos les assegurances socials, impostos i hores extraordinàries possibles que regulen les disposicions vigents en el moment actual o les que s'aproven durant el període de vigència del contracte.  
10. Terminació dels treballs. Compliment de l'execució de les obres  
El contracte, en la qual cosa afecta l'execució de l'obra, s'entendrà complit pel contractista en el moment en què este s'haja realitzat l'obra d'acord amb els termes previstos en el projecte d'urbanització aprovat.  
La recepció de les obres, quan es troben en bon estat, s'efectuarà en una acta alçada a este efecte que subscriurà el facultatiu designat per l'administració, l'encarregat de la direcció d'obra i el contractista, que estarà assistit del seu propi facultatiu.  
Quan les obres no estiguen en condicions de ser rebudes es farà constar així en la pròpia acta de recepció i el director d'estes assenyalarà els defectes detectats, detallarà les instruccions precises i fixarà un termini per a corregir-los. Una vegada s'hagen corregit els defectes o transcorregut el termini assenyalat per a fer-ho, s'alçarà una acta de conformitat o, si no n'hi ha es concedirà un nou termini per a dur a terme la correcció o es declararà resolt el contracte. Els terminis que es concedisquen al contractista per deficiències trobades a l'efectuar la recepció provisional no podran considerar-se com prorroga dels terminis contractuals i, en conseqüència, el contractista serà responsable de les penalitzacions i o indemnitzacions de danys i perjuís en què incórrega per tal motiu.  
11. Mora i sancions per incompliment del contracte  
El contractista està obligat a complir el contracte dins del termini total fixat per a la realització d'este, així com dels terminis parcials assenyalats per a la seua execució successiva. Incorrerà en mora si incomplira el termini total fixat per a la realització de les obres, així com dels terminis parcials assenyalats per a la seua execució successiva, no sent necessària la interpellatio per a procedir-se per part de l'urbanitzador a la resolució del contracte sense dret a cap indemnització, o a la imposició de les penalitats diàries en la proporció de 0,20 per cada 1.000 euros del preu del contracte, de conformitat amb els assenyalat en l'article 196 LCSP.  
Quan les penalitats per demora aconseguixen un múltiple del 5% de l'import del contracte, l'urbanitzador tindrà la facultat de resoldre'l o acordar la continuïtat de la seua execució amb la imposició de noves penalitats.   
Si els tècnics directors d'obres observaren deficiències en els materials emprats en l'obra, ho comunicaran per escrit a l'urbanitzador i al contractista, que, una vegada oït, procedirà a reposar els elements afectats, sense perjuí de la sanció econòmica que pot aconseguir fins al 50% del valor dels materials substituïts.   
12. Responsabilitats per raó del contracte  
El contractista serà responsable, durant l'execució del contracte, de tots els danys i perjuís directes i indirectes que es puguen ocasionar a qualsevol persona o servici, públic o privat, com a conseqüència dels actes, omissions o negligències del personal a càrrec seu, o d'una deficient organització, senyalització o protecció de les obres, incomplint les normes dictades i els vigents reglaments. Els servicis públics o privats que resulten danyats hauran de ser reparats a costa seu, d'acord amb la legislació vigent sobre el particular. Les persones que resulten perjudicades hauran de ser compensades a costa seu adequadament. Les propietats públiques o privades que resulten danyades hauran de ser reparades, a costa seu, restablint les seues condicions primitives o compensant adequadament els danys i perjuís causats. No eximint els tècnics directors de l'obra contractats per la urbanitzadora ni als tècnics municipals ni als tècnics municipals de la vigilància i control de les obres per a previndre danys i assegurar la seua millor execució.  
Una vegada rebut l'objecte del contracte per la corporació municipal subsistiran en tot cas les responsabilitats del contractista per raó de la mala qualitat de l'obra executada durant 15 anys. I dins d'estos el contractista vindrà obligat a esmenar qualsevol defecte ocult o aparent que es produïra en l'obra, i com a conseqüència de la seua defectuosa execució, mala qualitat dels materials, etc.  
Si requerit el contractista a esmenar els dits defectes no ho efectuara en el termini de 15 dies que se li concediran a este efecte, podrà sense més efectuar la reparació de les deficiències l'urbanitzador o l'Ajuntament, de compte i càrrec del contractista, passant-li al cobrament l'import de les dites reparacions, el pagament de la qual vindrà obligat a efectuar dins del termini de 15 dies.  
13. Direcció i inspecció  
La direcció i inspecció de les obres, correspondrà als tècnics que l'urbanitzador designe, sense perjuí de les funcions inspectores dels servicis tècnics municipals i de la competència de l'alcalde que es conté en l'article 41.6 del Reial Decret 2568/1986, de 28 de novembre, pel qual s'aprova el Reglament d'Organització, Funcionament i Règim Jurídic de les Entitats Locals.  
A este respecte, el contractista haurà de posar a disposició de la direcció facultativa un cap d'obra amb la qualificació adequada que atenga a qualssevol requeriments relacionats amb el funcionament i execució de l'obra.  
Les instruccions de tots ells es cursaran al contractista per escrit.  
14. Recepció  
El contracte, en la qual cosa afecta l'execució de l'obra, s'entendrà complit pel contractista en el moment en què este haja realitzat l'obra d'acord amb els termes previstos en el projecte d'urbanització aprovat.  
La recepció de les obres s'efectuarà d'acord amb el que preveu la LUV i el ROGTU, les normes del qual l'empresari constructor se sotmet expressament.  
La recepció de les obres, quan es troben en bon estat, s'efectuarà dins del mes següent a l'entrega d'aquelles i s'instrumentarà en una acta alçada a este efecte, que subscriurà el facultatiu designat per l'administració, l'encarregat de la direcció de l'obra i el contractista, que podrà estar assistit del seu propi facultatiu.   
En la mencionada acta es farà constar:  
Les parts que intervenen.  
La data del certificat final d'obra.  
El cost final de l'execució material de l'obra.   
La declaració de recepció de l'obra amb reserves o sense, especificant, si és el cas, estes de manera objectiva, i el termini en què hauran de quedar esmenats els defectes observats. Una vegada esmenats estos, es farà constar en una acta a banda, subscrita pels firmants de la recepció.  
Quan les obres no estiguen en condicions de ser rebudes es farà constar així en l'acta i el director d'estes assenyalarà els defectes detectats, detallarà les instruccions precises i fixarà un termini per a corregir-los. Corregits els defectes o transcorregut simplement el termini assenyalat per a fer-ho s'alçarà acta de conformitat o, si no n'hi ha es concedirà un nou termini per a dur a terme la correcció o es declararà resolt el contracte. Els terminis que es concedisquen al contractista per deficiències trobades a l'efectuar la recepció provisional no podran considerar-se com prorroga dels terminis contractuals i, en conseqüència, el contractista serà responsable de les penalitzacions i o indemnitzacions de danys i perjuís en què incórrega per tal motiu  
15. Termini de garantia  
A partir de l'endemà a la recepció, començarà a comptar el termini de garantia respecte de les obres a què es referix l'article 218.3 LCSP expressament es fixa en un any.   
No obstant això, en tot cas estarà vigent el termini de 10 anys de responsabilitat des de la recepció de l'obra que s'establix expressament en este contracte, més el que, per naturalesa pareguda establix igualment per a 10 anys el Codi Civil referent a supòsits de ruïna. Sent per tant la responsabilitat decennal que s'establix en este contracte (10 anys posteriors a la recepció definitiva) de les obres, molt superior per la seua mateixa naturalesa a què establix el Codi Civil, ja que comporta una responsabilitat durant 10 anys per qualsevol classe de defectes de l'obra, encara de xicoteta quantia, i encara que no comporte la ruïna a què es referix el Codi Civil.  
Si l'obra s'arruïna després de l'expiració del termini de garantia per vicis ocults de la construcció, a causa d'incompliment del contracte per part del contractista, respondrà estos dels danys i perjuís durant el terme de 15 anys a comptar de la recepció.   
Transcorregut este termini sense que s'haja manifestat cap dany o perjuí, quedarà totalment extingida la responsabilitat del contractista.  
16. Devolució de la fiança  
Efectuades la recepció i la liquidació, una vegada transcorregut el termini de garantia i complits els requisits legals, l'urbanitzador procedirà a la devolució o cancel·lació de la fiança definitiva constituïda, dins dels tres mesos següents a la data en què s'haguera sol·licitat.  
La garantia definitiva només es tornarà una vegada conste acreditat el compliment, per part del contractista, de les obligacions contretes com a conseqüència d'este contracte i transcorregut el termini de garantia d'un any previst en la clàusula 15 d'este plec.   
A este efecte s'entendrà complida l'obligació de l'adjudicatari en el moment en què s'expedisca certificació de final d'obra i esta siga rebuda per l'Ajuntament de Cheste per reunir les condicions adequades per a ser destinada a l'ús públic.  
17. Resolució del contracte  
S'estarà respecte d'això, al que disposen els articles 206 a 208 i 220 i següents de la LCSP.  
Igualment es resoldrà el contracte si es fa el mateix amb el programa o es declarada caducat o, per mitjà de qualsevol altra decisió,este s'acaba anormalment sense que puguen continuar les obres.  
18. Reintegrament i despeses de l'expedient  
Seran de compte i càrrec del contractista tots els reintegraments i despeses de l'expedient, i figuraran entre ells els corresponents a la publicació d'edictes en els butlletins oficials i els corresponents als extractes a publicar en els periòdics particulars.  
A l'efecte assenyalat en l'article 67.2.g del RLCAP l'import màxim de les despeses de publicitat de la licitació que haurà de pagar l'adjudicatària es fixa en 500 euros.  
19. Interpretació del contracte  
Correspon a l'urbanitzador, sense perjuí de les competències que exercica l'Ajuntament, interpretar el contracte que es formalitze. Els seus acords seran immediatament executius, sense perjuí del dret del contractista a obtindre en via jurisdiccional la declaració que pertoque. En les matèries regulades conjuntament i en forma dispar i, si és el cas, en els plecs de condicions facultatius i d'econòmic administratives, prevaldrà el que disposa este últim, que desvirtuarà allò que s'ha establit en aquell.  
El contracte tindrà en tot cas, caràcter de contracte civil, del que necessàriament entendrà, en totes les qüestions derivades d'este, la jurisdicció ordinària, sense perjuí de les competències que exercisca l'Ajuntament en virtut de la LUV i el ROGTU, i la competència dels jutjats i tribunals del contenciós administratiu derivades dels acords adoptats per l'administració.  
Segona part. Procediment de selecció del contractista  
20. Procediment  
El procediment de selecció del contractista, amb el qual es formalitzarà el contracte, serà el procediment obert per mitjà de concurs, establit en la Llei 30/2007, de Contractes del Sector Públic, en els termes regulats en la LUV i el ROGTU.  
A este efecte, de conformitat amb el que disposen els articles 357 i següents del ROGTU serà iniciat per l'urbanitzador mitjançant acta notarial.  
El concurs s'anunciarà en el Diari Oficial de la Unió Europea i en el Diari Oficial de la Comunitat Valenciana, i podran presentar-se propostes en el termini dels dos mesos següents a la publicació en el DOUE, en plica tancada que es presentarà a la notaria indicada en l'anunci, on quedaran dipositades fins a la seua obertura, de conformitat amb allò que s'ha assenyalat en l'article 360 ROGTU.  
21. Empreses licitadores  
Podran presentar proposicions les persones naturals o jurídiques, espanyoles o estrangeres que, tinguen plena capacitat d'obrar i acrediten la seua solvència econòmica, financera i tècnica o professional, requisit este últim que serà substituït per la corresponent classificació en els casos que siga exigible per la LSCP.  
En el supòsit de persona jurídiques dominants d'un grup de societats, es podrà tindre en compte les societats pertanyents al grup, a efecte d'acreditació de la solvència econòmica, financera i tècnica o professional, o de la corresponent classificació, si és el cas de la persona jurídica dominant, sempre que este acredite que té efectivament a la seua disposició els mitjans de les dites societats necessaris per a l'execució dels contractes.  
Podran, així mateix, presentar proposicions les unions d'empresaris que es constituïsquen temporalment a este efecte, de conformitat amb l'article 48 de la LCSP. Cada un dels empresaris que componen l'agrupació hauran d'acreditar la seua capacitat d'obrar i la solvència econòmica, financera i tècnica professional, amb la presentació de la documentació a què fan referència estes bases, havent d'indicar en document privat els noms i les circumstàncies dels empresaris que la subscriguen, la participació de cada un d'ells i la persona o entitat que durant la vigència del contracte ha d'exercir la plena representació de tots ells enfront del promotor i que assumixen el compromís de constituir-se en unió temporal d'empreses (article 24 del RGLCAP). L'esmentat document haurà d'estar firmat pels representants de cada un de les empreses components de la unió.  
De conformitat amb el que establix l'article 120 de la Llei Urbanística Valenciana, no podran participar en esta licitació ni l'urbanitzador, ni cap empresa vinculada a este en els termes establits d'acord amb el que disposa la legislació aplicable. Tampoc podran participar els empresaris que hagen participat en la investigació, experimentació, estudi o desenrotllament d'algun instrument que afecte l'ordenació de l'àmbit de les obres la licitació se de la qual oferta.  
La presentació de proposicions presumix per part del licitador l'acceptació incondicional de les clàusules d'este plec i la declaració responsable de què reunix totes i cada una de les condicions exigides, segons el que disposa la normativa vigent per a la contractació d'obra pública.  
22. Capacitat del contractista  
La capacitat per a concórrer al procediment de selecció del contractista i a la pròpia contractació, serà la general civil ordinària establida en el vigent Codi Civil, i s'haurà d'observar, a més a més, el que preveu l'article 120.3 i 4 de la LUV. Així mateix, regiran en forma específica les incapacitats i les incompatibilitats assenyalades en la Llei 30/2007, de Contractes del Sector Públic i en la Llei Orgànica 5/1985, de 19 de juny, del Règim Electoral General.  
El licitador per a la realització d'obres com les que són objecte d'esta contractació, haurà d'acreditar la classificació següent:  
22.1. Classificació requerida   
A l'efecte previst en l'article 54 i següents de la LCSP serà requisit per a concórrer a esta licitació haver obtingut prèviament la classificació en els següents grup-subgrup-categoria:  
Grup Categoria Subgrup Categoria  
 G Subgrup 6 e  
 E Subgrup 1 f  
 I Subgrup 1 d  
 I Subgrup 6 d  
22.2. Empresaris no espanyols d'estats membres de la Comunitat Europea.  
Als empresaris no espanyols d'estats membres de la Comunitat Europea, no els serà d'exigible en cap cas el document acreditatiu de la classificació, per la qual cosa n'hi haurà prou que acrediten la seua solvència economicofinancera i tècnica pels mitjans següents:  
Solvència econòmica i financera: per un o més dels mitjans d'acreditació continguts en l'article 64 del RLGCAP.   
Solvència tècnica: per un o més dels mitjans d'acreditació continguts en l'article 65 del RLGCAP.  
A més, de conformitat amb l'article 61.2 de la LCSP, la capacitat d'obrar dels empresaris no espanyols que siguen nacionals d'estats membres de la Unió Europea s'acreditarà per la seua inscripció en el registre procedent d'acord amb la legislació de l'estat on estan establits, o per mitjà de la presentació d'una declaració jurada o un certificat, en els termes que s'establisquen reglamentàriament, d'acord amb les disposicions comunitàries d'aplicació  
22.3. Classificació de les UTE.  
Quan a la licitació concórrega una UTE, totes les empreses que la formen hauran d'haver obtingut prèviament classificació com a empreses d'obres. No obstant això, es considerarà que reunixen la classificació exigida a través de l'acumulació de les classificacions que tinga en cada una de les empreses integrants de la UTE, fins a reunir l'exigida en este plec en els termes que preveu l'article 52 del RLGCAP.  
23. Fiança provisional  
Els licitadors que vulguen participar en el procediment de licitació d'este concurs, hauran de constituir en la forma i a l'efecte previst en la LCSP garantia per un import del 2% del pressupost de licitació, tal com establix l'article 91.4 de la LCSP, s'extingirà automàticament i serà tornada als licitadors immediatament després de l'adjudicació definitiva del contracte.  
En tot cas, la garantia serà retinguda a l'adjudicatari fins que procedisca a la constitució de la garantia definitiva, i confiscada a les empreses que retiren injustificadament la seua proposició abans de l'adjudicació.  
L'adjudicatari podrà aplicar l'import de la garantia provisional a la definitiva o constituir-ne una de nova, i en este cas la garantia provisional es cancel·larà simultàniament a la constitució de la definitiva  
24. Fiança definitiva  
Després de l'adjudicació, l'adjudicatari, amb caràcter previ a la formalització del contracte amb l'Ajuntament, haurà de presentar garantia definitiva per un import equivalent al 5% de l'import de l'adjudicació de conformitat amb l'article 367 del ROGTU, i de l'article 83.1 de la LCSP a favor de l'Ajuntament. La garantia definitiva respondrà dels conceptes següents:  
a) De les penalitats imposades al contractista quant a l'execució del contracte, quan no puguen deduir-se dels certificats.  
b) De les obligacions derivades del contracte, de les despeses originats en l'administració actuant o a l'Ajuntament per la demora del contractista en el compliment de les seues obligacions i dels danys i perjuís ocasionats a estos amb motiu de l'execució del contracte o en el supòsit d'incompliment d'este, sense resolució.  
c) De la confiscació que puga decretar-se en els casos de resolució del contracte, d'acord amb el que este establix.  
25. Presentació de les proposicions  
Les proposicions es presentaran en sobre tancat que podrà estar lacrat i en el que figurarà la llegenda següent:  
Proposició per a prendre part en el concurs, per mitjà de procediment obert, convocat per Ciudad Circuito, SL, com a urbanitzador, per a la selecció de l'empresari constructor de les obres d'urbanització del sector Parc Empresarial Circuit de Cheste.   
Sobre A. Proposició econòmica  
Model de proposició  
«(Nom i cognoms) ..., amb DNI ... veí de ... amb domicili a ... en el seu nom (o, si és el cas, en representació de ... fa constar:  
1. Que sol·licita ser admés en el concurs convocat per Ciudad Circuito, SL, per a:  
Contractació de l'execució de les obres d'urbanització del sector Parc Empresarial Circuit de Cheste.  
2. Que proposa com a preu del contracte la quantitat de:  
Vint-i-set milions nou-cents setanta-sis mil sis-cents noranta-tres euros amb quaranta-nou cèntims (46.417.909,49 €), IVA exclòs.  
3. A l'efecte del que disposa l'article 13 Reial Decret 263/1996, de 16 de febrer, segons redacció donada pel Reial Decret 209/2003, de 21 de febrer, autoritza expressament l'urbanitzador perquè, mitjançant el personal al seu servici, sol·licite de l'administració corresponent, en cas de resultar adjudicatari, els certificats telemàtics o per transmissió de dades que acrediten que es troba al corrent en el compliment de les seues obligacions tributàries i de seguretat social.  
4. Que acompanya a esta proposició i en sobre a banda els documents exigits en els presents plecs, segons relació:  
(Data i firma del proponent).  
En el cas que existira contradicció entre la quantitat oferida en lletra i en número, prevaldrà la quantitat en lletra.  
En la proposta econòmica s'expressarà l'import de la garantia definitiva que es compromet a prestar el licitador en el supòsit de resultar adjudicatari i que garantix el compliment en els termes en què s'adjudique.  
Les propostes econòmiques que excedisquen del pressupost base de licitació expressat en les bases d'este plec, seran rebutjades.  
Juntament amb el model de proposició, també es presentarà en el sobre A la documentació en què s'acrediten els mèrits que hagen de ser objecte de ponderació de conformitat amb allò que s'ha assenyalat en l'apartat 22.1 d'estos plecs.  
En el cas que l'últim dia de presentació de proposicions fóra dissabte o festiu, el termini s'entendrà prorrogat fins al següent dia hàbil immediatament posterior.  
26. Documentació  
Juntament amb les proposicions i en sobre a banda, de conformitat amb el que establix l'article 129 de la LCSP, haurà de presentar-se la documentació administrativa que a continuació s'assenyala, en el que igualment figurarà la llegenda:  
Proposició per a prendre part en el concurs, per mitjà de procediment obert, convocat per Ciudad Circuito, SL, com a urbanitzador, per a la selecció de l'empresari constructor de les obres d'urbanització del sector Parc Empresarial Circuit de Cheste.  
Sobre B. Documentació administrativa  
Haurà de contindre la documentació següent:  
1. Documents acreditatius de la personalitat del licitador o representació:  
a) Document nacional d'identitat del proponent per mitjà de còpia compulsada o testimoni del seu DNI o CIF.  
b) Identificació del domicili, número de telèfon i número de fax i persona amb qui este Ajuntament ha d'entendre les actuacions de tràmit prèvies a l'adjudicació del contracte.  
c) Escriptura de poder validada cas d'actuar per representació.  
d) En el supòsit de persones jurídiques es presentarà una fotocòpia autenticada de l'escriptura de constitució de la societat, inscrita en el Registre Mercantil quan la dita inscripció fóra exigible, en la qual s'acredite que la seua finalitat o activitat té relació directa amb l'objecte del contracte. Els apoderats han de presentar escriptura de poder inscrit en el Registre Mercantil.  
e) Declaració responsable de no estar incurs en prohibicions de contractar, conforme a l'article 130 LCSP, que comprendrà expressament la circumstància de trobar-se al corrent del compliment de les obligacions tributàries i amb la seguretat social imposades per la legislació vigent, sense perjuí que la justificació acreditativa de tal requisit s'exigirà abans de l'adjudicació al licitador que serà adjudicatari del contracte, a l'efecte de la qual se li concedirà un termini màxim de cinc dies hàbils.  
f) Certificat de classificació de l'empresa, d'acord amb el que establix la base 22 d'este plec.  
Les unions temporals d'empreses acreditaran la seua capacitat, personalitat i representació, en els termes anteriorment citats, havent d'indicar els noms i les circumstàncies dels empresaris que conformen la UTE i el percentatge de participació de cada un d'ells en esta.  
2. Documents que acrediten la solvència econòmica, financera, tècnica i professional:  
Podrà acreditar-se per un o més dels mitjans següents:  
I. Informe d'institucions financeres o, si és el cas, justificant de l'existència d'una assegurança d'indemnització per riscos professionals.  
II. En persones jurídiques, presentació de comptes anuals o extracte d'estos, en el cas que la publicació d'estes siga obligatòria en els estats on aquelles es troben establides.  
III. Declaració relativa a la xifra de negocis global i de les obres realitzades per l'empresa en el curs dels tres últims exercicis de valor igual o superior a qui és objecte d'este contracte.  
La solvència tècnica i professional de l'empresari s'acreditarà per mitjà de la seua classificació concurrent com a contractista de l'administració pública en els termes establits en la clàusula 22 d'este plec de clàusules administratives particulars.  
3. Acta notarial de manifestacions del responsable de no trobar-se l'empresari constructor incurs en cap de les causes d'incapacitat i incompatibilitat i la resta de prohibicions previstes en la legislació vigent i en este plec, així com trobar-se al corrent del compliment de les obligacions tributàries i amb la seguretat social.  
A estos efectes s'aplicarà el que disposen els articles 13 i 16 de RGLCAP, i s'exigrà el certificat corresponent que acredite els extrems enumerats anteriorment, al licitador que resulte adjudicatari del contracte abans de l'adjudicació.  
4. Aval o garantia suficient, a favor de l'urbanitzador d'una garantia provisional per l'import equivalent al 2% del pressupost base de licitació.  
En el cas d'UTE la garantia provisional podrà constituir-se per una o per diverses de les empreses participants en la unió, sempre que en conjunt s'aconseguisca la quantia requerida en l'apartat anterior i la garantisquen solidàriament tots els integrants de la UTE (art. 61.1 RGLCAP).  
5. Declaració de sotmetre's a la jurisdicció dels jutjats i tribunals espanyols de qualsevol ordre, per a totes aquelles incidències que de manera directa o indirecta pogueren sorgir del contracte, amb renúncia, si és el cas, al fur jurisdiccional que poguera correspondre al licitador i la resta de requisits exigits en la LCSP i en els articles 9 i 10 del RGLCAP, per a les empreses estrangeres pertanyents a països no membres de la Unió Europea.  
6. Les empreses estrangeres no comunitàries, a més hauran d'acreditar que tenen oberta sucursal a Espanya, amb designació d'apoderats o representants per a les seues operacions i que estiguen inscrites en el Registre Mercantil.  
29. Proposta tècnica  
La proposta tècnica haurà de presentar-se en sobre tancat i lacrat sota l'epígraf:  
Proposició per a prendre part en el concurs, per mitjà de procediment obert, convocat per Ciudad Circuito, SL, com a urbanitzador, per a la selecció de l'empresari constructor de les obres d'urbanització del sector Parc Empresarial Circuit de Cheste.   
Sobre C. Proposta tècnica  
Esta haurà de contindre la documentació següent:  
i.) Estudi del projecte des del punt de vista constructiu i mitjans assignats a l'execució d'obra.  
ii.) Capacitat tècnica i organització per al desplegament i l'execució de l'obra d'urbanització, control de qualitat i seguretat en l'obra.  
La documentació presentada haurà de tindre el contingut bastant per a la valoració dels mèrits establits en els criteris d'adjudicació de conformitat amb la clàusula 32 d'este plec.  
30. Qualificació de la documentació  
Al cinqué dia hàbil comptador des de la finalització del termini per a la presentació de les ofertes, l'urbanitzador qualificarà prèviament els documents acreditatius de la personalitat, capacitat i solvència dels licitadors presentats dins del termini i la forma escaient.  
Si s'observaren defectes o omissions esmenables en la documentació presentada, es comunicarà verbalment als interessats, i es concedirà un termini de tres dies hàbils perquè els licitadors els corregisquen o esmenen.  
En tot cas resultarà d'aplicació el procediment d'exclusió de licitadors previst en l'article 365 del ROGTU.  
31. Obertura de les proposicions econòmiques  
Una vegada qualificada la personalitat, capacitat i solvència dels licitadors l'urbanitzador procedirà, en acte públic i sota fe notarial, a l'obertura de les ofertes d'aquells que hagen sigut qualificats favorablement. Les ofertes dels licitadors es protocol·litzaran a l'acta notarial corresponent.  
L'obertura de pliques es realitzarà el desé dia hàbil comptador des de la finalització del termini per a la presentació de les ofertes sota la direcció de l'urbanitzador i la fe pública del notari, que farà constar les actuacions i incidències que es produïsquen per mitjà de diligència en l'acta del concurs. Igualment, el notari supervisarà i assessorarà sobre el compliment de la legalitat formal durant l'acte.  
La proposta d'adjudicació, juntament amb la resta de propostes presentades, incloses les que hagen sigut qualificades negativament, seran comunicades a l'administració actuant en el termini de cinc dies des de l'obertura de pliques.  
La proposta d'adjudicació no crea cap dret en favor de l'empresari proposat, ni enfront de l'urbanitzador ni enfront de l'administració, mentre no s'haja ratificat o rectificat per esta última i s'haja adjudicat el contracte en conseqüència.  
En el cas que el dia que resultara per a l'obertura de les proposicions econòmiques fóra dissabte, la dita obertura es realitzaria l'endemà del dia hàbil immediatament posterior.  
32. Criteris per a la selecció del contractista  
A la vista de les propostes presentades, l'urbanitzador, seleccionarà la proposta més avantatjosa, i es fixaran als efectes assenyalats en l'article 120 LUV, 364 ROGTU i 134 de la LCSP, els següents criteris per a l'adjudicació del concurs:  
Atenent al fi públic que perseguixen les obres d'urbanització del pla, es considera que la valoració de la proposta tècnica ha de ser lleugerament superior a la valoració de l'oferta econòmica, i serà, al seu torn, necessari que la valoració de la proposta tècnica de cada una de les pliques obtinguen un mínim de 60 punts ponderats perquè se'ls puga valorar l'oferta econòmica i resultar adjudicataris del concurs.   
És a dir, qualsevol proposta tècnica haurà d'obtindre un mínim de 60 punts ponderats a fi de garantir la qualitat tècnica en les obres d'urbanització, perquè se li valore l'oferta econòmica i puga, en conseqüència, resultar adjudicatari del concurs.   
A) La valoració tècnica implicarà un 70% de la valoració total del concurs. Puntuació 0-100 punts.  
A.1. Estudi detallat del projecte: s'atorgarà per este concepte fins un màxim de 40 punts.  
A.2. Estudi de mesuraments i pressupost i proposta de solucions tècniques: fins 10 punts.   
A.3 Estudi del projecte des del punt de vista constructiu i assignació de mitjans mecànics a l'obra: fins 40 punts.  
A.4. Capacitat tècnica i mitjans humans assignats per al desplegament i l'execució de l'obra: fins 10 punts.  
B) La valoració econòmica implicarà un 30% de la valoració total del concurs. Puntuació 0-100 punts.   
B.1. Valoració de l'oferta econòmica: fins 70 punts.   
B.2. Condicions més avantatjoses de cobrament de les obres que el contractista oferisca a l'Ajuntament: fins 30 punts.  
A.1. Estudi detallat del projecte.  
Es valorarà el coneixement del projecte posat de manifest amb la formulació d'aquells defectes que s'hagueren observat. Igualment es valorarà el coneixement del terreny i les particularitats que concorren en l'àmbit d'actuació que pogueren condicionar l'execució de les obres. També es tindrà en compte l'anàlisi de les partides alçades que apareixen en el projecte. Es valorarà el coneixement de la realitat física del projecte, ja siga per mitjà de tasts, topografia, possibles afeccions etc.   
A.2. Estudi de mesuraments i pressupost i proposta de solucions tècniques.   
Es valorarà l'aportació del següent:   
Estat de mesuraments del projecte individualitzat per partides, analitzant expressament els mesuraments en què existisca discrepància significativa, tant en menor com en major mesurament. El licitador haurà d'indicar si assumix les diferències de mesurament detectades i fer, si és el cas, una declaració expressa de renúncia a qualsevol reclamació posterior per diferència amb els mesuraments presentades.  
Unitats d'obra no incloses en el projecte. Si la totalitat o part d'estes unitats són assumides pel licitador, haurà de fer declaració expressa a este efecte i es ponderarà adequadament en la valoració.   
Relació de preus descompostos i preus unitaris que conformen totes i cada una de les partides d'obra, amb expressió de rendiments.   
La proposta de solucions tècniques han de partir de l'estudi detallat del projecte d'urbanització, de la seua anàlisi i contrast amb la realitat física dels terrenys i amb les necessitats funcionals de la destinació final d'estos, i, podran suposar el redimensionament de les infraestructures de servicis a les parcel·les. Haurà d'indicar en la seua oferta, que part d'estes propostes tècniques està inclosa en la seua proposició econòmica.  
A.3. Estudi del projecte des del punt de vista constructiu.   
A l'efecte de valorar el grau de coneixement que, des del punt de vista constructiu, té el licitador sobre el projecte d'execució de les obres, haurà d'aportar la documentació següent:   
a) Estudi de l'àmbit del sector, indicant topografia, servicis, accessos, etc. Acompanyarà un pla d'organització general d'obra, que incloga la ubicació de casetes d'obra, i de direcció d'esta, vestidors, menjador, zona de recollida, accessos, tanques provisionals.   
b) Memòria tecnicodescriptiva que preveja les característiques més rellevants del projecte i el seu procés constructiu, incloent en esta memòria un programa d'execució amb terminis parcials i totals, activitats crítiques, diagrama de Gantt, inversions mensuals a preus de projecte.   
c) Estudi de préstecs de materials per a esplanada, pedreres, plantes de formigó i plantes d'aglomerat asfàltic.   
d) Mitjans mecànics, maquinària i equips adscrits a l'execució de l'obra. En relació als apartats c i d anteriors, es preferirà l'opció que plantege que eixos mitjans són propietat de l'empresa licitadora a la qual plantege la seua disponibilitat per acords de subcontractació o arrendament amb tercers, ponderant-se eixa circumstància a l'hora d'assignar la puntuació corresponent per este apartat.  
A.4. Capacitat tècnica i mitjans assignats per al desplegament i l'execució de l'obra d'urbanització, control de qualitat i seguretat a l'obra.   
a. Aptitud tècnica. Relació de personal tècnic, amb titulació, currículum professional i anys d'experiència en construcció, així com el percentatge de dedicació a l'execució de l'obra. S'aportarà un organigrama que descriga l'organització de l'equip tècnic d'obra així com de les unitats de qualitat i gestió mediambiental.   
b. Pla d'assajos i control de qualitat. El licitador aportarà un pla d'assajos per a totes les unitats d'obra subjectes a control, amb expressió de lots, tipus i quantitat d'assajos a realitzar per cada lot.   
c. Pla de seguretat i salut per a l'execució de les obres en què s'explicite la idoneïtat del pla adoptat per a garantir la seguretat i salut en l'execució de l'obra. Només passaran a la fase de valoració econòmica aquelles ofertes presentades que en este apartat obtinguen 60 punts o més.   
B.1. Valoració de l'oferta econòmica. Les ofertes econòmiques es puntuaran segons el quadre adjunt, d'acord amb la baixa oferida.   
Baixa Puntuació  
0% 0  
5% 35  
10% 70  
>10% 70  
En el cas de situar-se la baixa oferida per les empreses entre els límits establits, la seua puntuació s'obtindrà per mitjà de la interpolació lineal entre estos límits.  
B.2. Condicions més avantatjoses de cobrament de les obres.   
Es valoraran en este apartat les condicions més avantatjoses de cobrament de les obres que el contractista oferisca a l'urbanitzador. Els terminis oferits es puntuaran segons el quadre adjunt:  
Termini Puntuació  
0 dies 0  
180 dies 15  
360 dies 30  
>360 dies 30  
En el cas de situar-se el termini oferit per les empreses entre els límits establits, la seua puntuació s'obtindrà per mitjà de la interpolació lineal entre estos límits.  
La puntuació final de cada licitador serà per tant la que resulte de la següent operació aritmètica:   
(Puntuació apartat A x 0,7) + (Puntuació apartat B x 0,3) = Puntuació final  
33. Adjudicació definitiva  
La proposta d'adjudicació serà formulada per l'urbanitzador que la remetrà a l'administració actuant. En el cas que siga ratificada per l'Ajuntament de forma expressa o per silenci administratiu, en els termes que preveu l'article 362 ROGTU es considerarà adjudicat definitivament el contracte.  
34. Formalització del contracte  
El contracte es formalitzara dins del termini d'un mes comptador des del següent al de la notificació de l'adjudicació al licitador seleccionat.  
El contracte es formalitzarà en document privat, que obligarà el seleccionat a la seua firma quan fóra requerit per a això per l'urbanitzador.  
El dit document s'elevarà a escriptura pública a requeriment de qualsevol de les parts sent les despeses derivades del seu atorgament a càrrec de l'adjudicatari.  
Quan per causes imputables al contractista no poguera formalitzar-se el contracte dins del termini indicat, l'urbanitzador podrà acordar resoldre'l, i serà tràmit necessari l'audiència de l'interessat. En este supòsit pertocarà la confiscació de la garantia provisional i la indemnització dels danys i perjuís ocasionats.   
En este cas, que l'urbanitzador acorde la resolució del contracte, podrà adjudicar-lo a la següent millor oferta segons la proposta d'adjudicació efectuada per l'òrgan de contractació, o procedir novament a licitar les obres d'urbanització.   
En el cas que les causes de no formalització anessen imputables a l'urbanitzador, s'indemnitzarà al contractista dels danys i perjuís que la demora li poguera ocasionar, amb independència que poguera sol·licitar la resolució del contracte.  
La formalització del contracte constituïx una condició ineludible per a l'inici de l'execució del contracte.  
35. Resolució de l'adjudicació per la no-constitució de la fiança definitiva o la no-formalització del contracte  
Serà causa de resolució de l'adjudicació definitiva, i esta quedarà sense cap efecte, la circumstància que l'adjudicatari no constituïsca la fiança definitiva en el termini assenyalat, o no comparega a la formalització del contracte, sense perjuí de les responsabilitats que pogueren derivar-se'n.  
Cheste, 24 de juliol de 2008.- El representant de Ciudad Circuito, SL: Gabriel Córdoba Martínez.